‘ยูบิลลี่’แย้มปีนี้ขายนิวไฮ 1,500ล้าน
JUBILE ตั้งเป้ายอดขายปีนี้ 1,500 ล้าน ทุบสถิติใหม่ เดินหน้าขยาย 12 สาขา
23 ม.ค. 2556

JUBILE ตั้งเป้ายอดขายปีนี้ 1,500 ล้าน ทุบสถิติใหม่ เดินหน้าขยาย 12 สาขา 
น.ส.อัญรัตน์ พรประกฤต ประธานเจ้าหน้าที่บริหารด้านการเงิน บริษัท ยูบิลลี่ เอ็นเตอร์ไพรส์ (JUBILE) เปิดเผยว่า บริษัทตั้งเป้ายอดขายปี 2556 ไว้ที่ระดับ 1,500 ล้านบาท ซึ่งเป็นระดับที่สูงสุดเป็นประวัติการณ์ และมั่นใจว่าจะสามารถทำได้ตามเป้าหมายที่วางไว้อย่างแน่นอน 
ทั้งนี้ ในปี 2555 บริษัทมีผลการดำเนินงานที่โดดเด่นและเติบโตได้ตามเป้าหมายที่ตั้งไว้ โดยปัจจัยหลักมาจากยอดขายจากสาขาเดิมที่เพิ่มขึ้นทุกสาขาทั่วประเทศ และมีแผนเปิดสาขาเพิ่มอีก 12 สาขา จากปัจจุบันมีอยู่ 95 สาขา
สำหรับปัจจัยสนับสนุนที่สำคัญยังมาจากความหลากหลายของคอลเลกชันสินค้าที่สามารถรองรับความต้องการของลูกค้าทุกกลุ่ม ประกอบกับการที่บริษัทได้ทยอยปรับโฉมเคาน์เตอร์จำหน่าย “เพชรยูบิลลี่” ทั้งในรูปแบบการปรับตู้โชว์สินค้า รวมถึงการขยายพื้นที่ขายในหลายสาขา ทำให้สามารถดึงดูดลูกค้าเดิมและลูกค้าใหม่ให้เข้ามาชมสินค้าเพิ่มขึ้น จนส่งผลให้ยอดขายเพิ่มขึ้นอย่างมาก
ขณะที่ผลการดำเนินงานงวด 9 เดือนปี 2555 บริษัทมีรายได้รวม 855.63 ล้าน|บาท กำไรสุทธิ 117.31 ล้านบาท ขณะที่ปี 2554 ทั้งปี บริษัทมีรายได้รวม 890.62 ล้านบาท กำไรสุทธิ 131.19 ล้านบาท ด้านราคาหุ้น JUBILE ปิดที่ 22.50 บาท เพิ่มขึ้น 0.30 บาท